recursal/SuperWikiNEXT-32B huggingface dataset:
**כיכר המלך אלברט** היא מהכיכרות הקטנות ביותר בתל אביב. היא נמצאת באזור הוותיק שבלב תל אביב, צפונית לשדרות רוטשילד, בהצטלבות הרחובות נחמני, מונטיפיורי, מלצ'ט ובצלאל יפה. במרכז הכיכר הקטנה ממוקמים רק שני עצי פיקוס גדולים וספסל.

היסטוריה
--------

הכיכר קרויה על שם אלברט הראשון, מלך בלגיה משנת 1909 עד ליום מותו. בזמן מלכותו דרש המלך מגרמניה לכבד את הנייטרליות של בלגיה ערב מלחמת העולם הראשונה, וכאשר נדרש לאפשר לצבא גרמניה לעבור בתחומי ארצו – התייצב בראש צבאו ושהה עם הצבא לכל אורך המלחמה.

המלך אלברט ביקר בארץ ישראל ב-1933 וטייל עם ראש עיריית תל אביב מאיר דיזנגוף, שהבטיח לו לקרוא כיכר על שמו בעיר. המלך אלברט נהרג כשנה לאחר מכן בתאונת טיפוס הרים בהרי הארדנים שבדרום-מזרח בלגיה.

המבנה המפורסם ביותר בכיכר הוא בית הפגודה, שנבנה בשנת 1924 על ידי האדריכל אלכסנדר לוי בסגנון האקלקטי. הבניין נבנה עבור יהודי אמריקאי ממוצא מזרח-אירופי שכמעט לא התגורר בו. הבניין עמד מוזנח שנים רבות עד אשר שופץ בסוף שנות ה-90 של המאה ה-20.

בניין ייחודי נוסף נמצא בצדהּ הדרומי של הכיכר, ברחוב מונטפיורי 48. הבניין, שבמקורו היה בנוי בסגנון הבאוהאוס ותוכנן על ידי האדריכל דב כרמי נהרס כולו מלבד החזית הפונה לכיכר. מאחורי החזית ששומרה נבנה בניין מודרני עם קירות מסך על ידי האדריכלים רם כרמי בנו של דב, וסימון פרידמן. הניגוד בין הבניין החדש לחזית הישנה יוצר מבנה ייחודי. בנוסף, יצרו המשפצים על חזית הבניין תבליט שמתאר את השתקפות עץ השקמה שבמרכז הכיכר על הקיר.

בצידה הצפוני של הכיכר ניצב "בית שפרן", הקרוי על שם היזם של הבניין שהוקם בשנות ה-30 של המאה ה-20. ייחודו של מבנה זה הוא בחלל הכניסה שמשני צדיו מצוירים ציורי קיר מרשימים המתארים את הכותל המערבי ואת קבר רחל כפי שנראו בתחילת המאה ה-20. מצבם של הציורים בכי רע, והם ראויים לשימור בשל ייחודם בתל אביב.

גלריה
-----

* כיכר המלך אלברטכיכר המלך אלברט
* בית הפגודה לאחר שיחזורובית הפגודה לאחר שיחזורו

קישורים חיצוניים
----------------

* תיאור שיפוץ מבנה הבאוהאוס על ידי האדריכל רם כרמי

| **כיכרות בתל אביב-יפו** |
| --- |
| 

|  |
| --- |
| כיכר אתרים • כיכר אנטין • כיכר בוני העיר • כיכר ביאליק • כיכר דיזנגוף • כיכר הבימה • כיכר הדמוקרטיה • כיכר התזמורת • כיכר היל • כיכר הכנסת • כיכר המדינה • כיכר המושבות • כיכר המלך אלברט • כיכר הסוכנות היהודית • כיכר השעות היפות • כיכר סינמטק תל אביב • כיכר השוטר • כיכר השעון • כיכר לונדון • כיכר מגן-דוד • כיכר החטופים והנעדרים • כיכר מיכאל'ס • כיכר מילאנו • כיכר מוגרבי (ב' בנובמבר) • כיכר מסריק • כיכר מרדכי-חיים שטרן • כיכר סלמה • כיכר עיריית יפו • כיכר פטריק גדס • כיכר פלומר • כיכר קדומים • כיכר רבין • כיכר הרמב"ם |

 |
**ג'ורג' אברמוביץ' קובאל** (באנגלית: **George Koval**, ברוסית: **Жорж Абрамович Коваль**‏; 25 בדצמבר 1913 - 31 בינואר 2006) היה מרגל יהודי סובייטי בכיר, שפעל בארצות הברית. במלחמת העולם השנייה הצליח להסתנן לפרויקט מנהטן, התוכנית האמריקאית לייצור נשק גרעיני, וחשף לרוסים, יחד עם מרגלים נוספים, את סודות הפצצה האטומית. בין השאר, היה אחראי על סדרי הביקורת, בעל אחריות וסמכויות רבות ורשות גישה לאתרים הקשורים בייצור הפצצה. לאחר מותו הוענק לו אות גיבור הפדרציה הרוסית. הצלחתו התבססה בין השאר על סיפור משפחתי יוצא דופן, שכלל הגירה מארצות הברית לרוסיה ובחזרה.

קורות חיים
----------

ג'ורג' קובאל נולד ב-25 בדצמבר 1913 לאברהם ואתל קובאל בסו סיטי, איווה ארצות הברית, שבה יש קהילה יהודית גדולה. ב-1932, במהלך השפל הגדול, היגרה משפחתו לבירוביג'ן, עיר בסיביר שאותה פיתח סטלין כמולדת חילונית ליהודים. ב-1934 שהה קובאל במוסקבה והצטיין בלימודים במכון מנדלייב ללימודי טכנולוגיה כימית. לאחר שסיים את לימודיו, גויס והוכשר על ידי סוכנות המודיעין הצבאי הרוסית - הגר"ו, ונשלח לשוב לארצות הברית - לכמעט עשור של ריגול מדעי, בין השנים 1940 - 1948.

כבעל ידע בטכנולוגיה כימית קובאל פעל בשם הקוד "דלמר" (Delmar), ואסף מידע על רעלנים שיכולים לשמש כנשק ביולוגי. לאחר מכן מפעיליו הרוסים הורו לו להתגייס לצבא בשמו האמיתי וכך מצא את דרכו, במקרה, אל פרויקט בניית הפצצה האטומית.

הוא נשלח מטעם הצבא האמריקני ללמוד בסיטי קולג' במנהטן. בשנת 1944 הוא ועמיתו קראמיש נשלחו לאוק רידג' במדינת טנסי, שם התמקדו בייצור דלק גרעיני. ביוני 1945 הורחב תפקידו של קובאל וכלל גם את המפעלים הסודיים ליד דייטון. במפעלים אלה ייצרו פולוניום 210, החומר הרדיואקטיבי ששימש להצתת תגובת השרשרת של הפצצה.

לאחר המלחמה נמלט קובאל לברית המועצות, וב-1949 הפעילה ברית המועצות את פצצת האטום הראשונה שלה, והפתיעה את ארצות הברית במהירות שבה הדביקה אותה. ברוסיה שב קובאל למכון מנדלייב, סיים את הדוקטורט ולימד שנים רבות. הוא מת במוסקבה ב-31 בינואר 2006.

ב-3 בנובמבר 2007, לאחר מותו, הוענק לו אות "גיבור הפדרציה הרוסית" מהנשיא ולדימיר פוטין. בהודעה צוין קובאל בתור "סוכן המודיעין הסובייטי היחיד" שהסתנן אל המפעלים הסודיים של הפרויקט, ונאמר שפעילותו "סייעה משמעותית לקצר את הזמן שנדרש לברית המועצות לפתח פצצת אטום".

קישורים חיצוניים
----------------

ויקישיתוף מדיה וקבצים בנושא **ג'ורג' קובאל** בוויקישיתוף
* ויליאם ברוד, ניו יורק טיימס, חייו של מרגל: ילדות באיווה, "תוכנית מנהטן" וצל"ש מפוטין, באתר הארץ, 12 בנובמבר 2007
* ynet, היסטוריה בקרמלין: כבוד למרגל האטום של סטלין, באתר ynet, 13 בנובמבר 2007

* William J. Broad,A Spy’s Path: Iowa to A-Bomb to Kremlin Honor - The New York Times 12 november 2007

* הודעה רשמית של נשיא רוסיה על פועלו - NOVO-OGARYOVO 2 november 2007

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011212599105171
* GND: 1196640718
* LCCN: n2014072216
* VIAF: 311333453
* WorldCat: lccn-n2014072216

 |
ברוקולי הוא מרכיב עיקרי במרק קרם ברוקולי.
**מרק קרם ברוקולי** (באנגלית: **Cream of broccoli soup)** הוא מרק שמוכן עם ברוקולי, ציר ירקות וחלב או שמנת כמרכיבים עיקריים. קיימות וריאציות של מרכיבים, כמו גם גרסאות טבעוניות (עם חלב קוקוס או קרם קוקוס). זהו גם מרק מסחרי בייצור המוני, הנמכר במדינות רבות בעולם לרוב בפחיות. מספר מתכונים משתמשים במרק ברוקולי משומר כמרכיב, כמו השימוש בו עם תבשילי עוף מבושלים וכרוטב .

מרכיבים ושיטות הכנה
-------------------

המרכיבים העיקריים כאמור הם ברוקולי, ציר ירקות וחלב או שמנת. את הברוקולי המשמש ניתן לקצוץ, לפרוס לפרחים קטנים או למחית, וכמה מתכונים משלבים גם ברוקולי קצוץ ומחית. גרסאות מסוימות עשויות להשתמש בברוקולי קפוא, והמרק עשוי להיות מעובה באמצעות רביכה. מרכיבים נוספים עשויים לכלול בצל, סלרי, מרק עוף, או חצי חצי, חלמון ביצה, עשבי תיבול כגון פטרוזיליה, טימין ועלה דפנה, מלח, פלפל ואחרים. לפעמים הוא מוגש מעוטר בקרוטונים או בפרחי ברוקולי.

ייצור המוני
-----------

סוגים מסחריים בייצור המוני של מרק שמנת ברוקולי מיוצרים על ידי יצרני מזון שונים, כמו חברת מרק קמפבל, שהוציאה את המרק לראשונה ב-1990 או חברת קנור או חברת טים הורטון. חברת מרק קמפבל הגתה אותו כדי לשמש כמרק וכמרכיב לשימוש במנות אחרות. במהלך הופעת הבכורה שלה בשנת 1990, חברת מרק קמפבל פרסמה חוברת של מנות ברוקולי המוכנות באמצעות מרק ברוקולי משומר, שהוצע בחינם לצרכנים באמצעות מתן מעטפה חותמת בכתובת עצמית לחברה. חלק מהמנות בחוברת כללו "אפיית ברוקולי קלה" ו"דיוואן ברוקולי עוף דו-שלבי". גם חברות מרקים נוספות גדולות שילבו את המרק בחוברות המתכונים שלהן.

ראו גם
------

* רשימת מרקי שמנת
* רשימת מרקים
* רשימת מרקי ירקות
* מרק ירקות

הערות שוליים
------------

קישורים חיצוניים
----------------
**פטריק דה רוזייה** (בצרפתית: **Patrick de Rousiers**;‏ נולד ב-11 במאי 1955) הוא גנרל בדימוס בחיל האוויר הצרפתי. כיהן כמפקד חיל האוויר הצרפתי בין השנים 2010-2012, וכיושב ראש הוועדה הצבאית של האיחוד האירופי בין השנים 2012–2015.

ביוגרפיה
--------

רוזייה נולד בדיז'ון ב-11 במאי 1955. בספטמבר 1975 הוא התגייס לחיל האוויר הצרפתי. בינואר 1979 הוא הוסמך כטייס קרב. בספטמבר 1983 הוא מונה למפקד טייסת. ב-1990 הוא מונה למפקד טייסת מיוחדת שהוצבה בערב הסעודית והשתתפה במלחמת המפרץ. ב-1991 הוא השתתף במבצע לספק נחמה בצפון עיראק. בספטמבר 1996 הוא מונה לראש אגף התכנון במטה חיל האוויר. בספטמבר 1999 הוא מונה למפקד בסיס חיל האוויר ה-133 (נאנסי-אוצ'י). הוא השתתף במלחמת אפגניסטן. בספטמבר 2002 הוא הועלה לדרגת ז'נרל דה בריגדה ומונה לראש המשרד ללימודים ואסטרטגיה במטה הכללי. שנתיים לאחר מכן הוא מונה לאחראי על הקשרים הצבאיים עם נאט"ו והאיחוד האירופי. בספטמבר 2005 הוא הועלה לדרגת ז'נרל דה דיוויזיה. באוגוסט 2006 הוא הועלה לדרגת ז'נרל דה קורפוס. בספטמבר 2008 הוא מונה לנציג צרפת בוועדה הצבאית של האיחוד האירופי. שנה לאחר מכן, הוא מונה במקביל גם לנציג בוועדה הצבאית של נאט"ו.

בספטמבר 2010 הוא מונה למפקד חיל האוויר הצרפתי. הוא כיהן בתפקיד עד נובמבר 2012, אז מונה ליושב ראש הוועדה הצבאית של נאט"ו. הוא סיים את הקדנציה שלו ב-6 בנובמבר 2015.

קישורים חיצוניים
----------------

ויקישיתוף מדיה וקבצים בנושא **פטריק דה רוזייה** בוויקישיתוף
* פטריק דה רוזייה באתר נאט"ו
**טיירון וודלי** (באנגלית: **Tyron Woodley**; נולד ב-17 באפריל 1982) ידוע גם בכינוי '**The Chosen One'**‏ (בעברית: **הנבחר**) הוא לוחם MMA אפרו-אמריקאי. אלוף העולם לשעבר של ה-UFC במשקל חצי בינוני (אנ').

קריירת MMA
----------

### סטרייקפורס

וודלי החל את קריירת ה-MMA המקצוענית שלו בפברואר 2009. ביוני 2009 נלחם לראשונה בארגון סטרייקפורס (אנ'), ניצח בהכנעה והוחתם לשישה קרבות נוספים בארגון. בנובמבר 2009, נלחם נגד רובי ברס (אנ') בקרב שהיה הקרב המרכזי של האירוע וניצח אותו. לאחר מכן, חתם על חוזה עם חברת משחקי המחשב EA Sports עבור הופעת דמותו במשחקי EA Sports MMA (אנ'). ביולי 2012, נלחם נגד נייט מרקרט (אנ') על תואר האליפות של סטרייקפורס, והפסיד בנוקאאוט בסיבוב הרביעי. וודלי השתתף בסך הכל ב-11 קרבות בסטרייקפורס עם מאזן תוצאות של 10 ניצחונות והפסד אחד.

### UFC

בשנת 2013, וודלי עבר להילחם ב-UFC, לאחר שארגון סטרייקפורס נרכש ונסגר על ידי ארגון זה. ביולי 2016, במסגרת אירוע UFC 201 (אנ'), וודלי נלחם על תואר אלוף העולם במשקל חצי בינוני נגד רובי לולר (אנ'), ניצח בנוקאאוט בסיבוב הראשון וזכה באליפות העולם. בנובמבר 2016, במסגרת אירוע UFC 205 (אנ'), נלחם בקרב הגנת התואר הראשון שלו נגד סטפן תומפסון (וונדר-בוי) (אנ'). הקרב הסתיים בתוצאת תיקו בהחלטת שופטים ברוב קולות (שני שופטים ניקדו את הקרב 47-47, והשופט השלישי ניקד את הקרב 47–48 לטובת וודלי). על פי החוקים, כשמושג תיקו בקרב אליפות - האלוף זוכה להמשיך להחזיק בתוארו. במרץ 2017, במסגרת אירוע UFC 209 (אנ') נערך קרב חוזר (rematch) בין וודלי לתומפסון. וודלי ניצח את תומפסון בהחלטת שופטים חצויה. ביולי 2017, נלחם בקרב הגנת התואר בפעם השלישית נגד דמיאן מאיה (אנ'). בסיבוב הראשון של הקרב, וודלי נפצע בכתפו. לאורך הקרב, הצליח וודלי להגן על עצמו מפני 21 ניסיונות הטלה של מאיה (שנחשב לאחד הלוחמים הטובים ביותר בגראפלינג). הקרב הוכרע בהחלטת שופטים אחידה לטובת וודלי, ולאחר הקרב, פרשן ה-UFC, ג'ו רוגן (אנ') דיווח כי קרב זה שבר את השיא עבור קרב האליפות במספר הנמוך ביותר של החבטות שהונחתו. נשיא ה-UFC, דיינה ווייט (אנ'), הביע ביקורת כלפי וודלי וטען כי וודלי יכול היה להכריע את הקרב אולם העדיף "ללכת על בטוח". ב-2 במרץ 2019, במסגרת אירוע UFC 235 (אנ') נלחם בקרב אליפות בפעם הרביעית מול הלוחם הניגרי קמארו אוסמן (אנ') והפסיד את התואר בהחלטת שופטים אחידה.

נכון לנובמבר 2020, מאזן הקרבות של וודלי עומד על 19 ניצחונות, 6 הפסדים ותיקו אחד.

קישורים חיצוניים
----------------

ויקישיתוף מדיה וקבצים בנושא **טיירון וודלי** בוויקישיתוף
* 

* אתר האינטרנט הרשמי של טיירון וודלי (באנגלית)
* טיירון וודלי, ברשת החברתית פייסבוק

* טיירון וודלי, ברשת החברתית אקס (טוויטר)

* טיירון וודלי, ברשת החברתית אינסטגרם

* טיירון וודלי, באתר BoxRec

* טיירון וודלי, באתר אליפות הלחימה האולטימטיבית (UFC)

* טיירון וודלי, באתר שרדוג

* טיירון וודלי, באתר טאפולוגי
* בועז קורפל, בנוק-אאוט: צפו בוודלי זוכה באליפות ה-UFC, אתר ערוץ הספורט, 31 ביולי 2016
* UFC 209: טיירון וודלי זכה בתואר, אתר ynet,‏ 5 במרץ 2017
* הקרב המלא בין טיירון וודלי לגוש קושצ'ק - בערוץ, סרטון באתר יוטיוב

הערות שוליים
------------
**פרידריך בודיקר** (בגרמנית: **Friedrich Boedicker**;‏ 13 במרץ 1866 – 20 בספטמבר 1944) היה ויצה-אדמירל של הצי הקיסרי הגרמני במהלך מלחמת העולם הראשונה.

ביוגרפיה
--------

בודיקר נולד ב-13 במרץ 1866 בקאסל, ולאחר שסיים את לימודיו בתיכון בשנת 1884, הצטרף לצי הקיסרי הגרמני ועבר את ההכשרה הרגילה להיות קצין ימי. הוא שירת הן על סיפון ספינות שונות והן בתפקידי מטה. בתור קפיטן-לויטננט, הוא קיבל את הפיקוד על הסיירת הקלה פראונלוב באוקטובר 1907 וקודם לפריגטנקפיטן זמן קצר לאחר מכן. בינואר 1908 הוא הפך למפקד הסיירת הקלה שטטין, שהחליפה את הפראונלוב בכוחות הסיור ועליה פיקד עד ספטמבר 1908. מ-17 ביוני עד 8 באוגוסט 1908, הוא ליווה את היאכטה הקיסרית הוהנצולרן עם השטטין במהלך השייט לנורווגיה ובביקור בסטוקהולם. מספטמבר 1910 עד ספטמבר 1913 פיקד על אוניית המערכה שלזוויג-הולשטיין כקפיטן צור זי.

במהלך מלחמת העולם הראשונה, הוא פיקד על סיירות המערכה של קבוצת הסיור הראשונה במהלך הפגזת ירמות' ולואוסטופט חודש לפני קרב יוטלנד, עקב חופשת מחלה של פרנץ פון היפר. בודיקר ידוע אולי בעיקר בשל היותו נוכח בקרב יוטלנד, שם ירו ספינות של קבוצת הסיור השנייה שלו כמה מהיריות הראשונות של הקרב.

בסתיו 1916, מ-2 בספטמבר עד 14 באוקטובר, פיקד בודיקר פעם נוספת על קבוצת הסיור הראשונה בהיעדרו של היפר, ומ-15 באוקטובר הוא היה סגן מפקד על קבוצת הסיור הראשונה. קונטר-אדמירל לודוויג פון רויטר החליף אותו בתפקיד זה ב-22 בינואר 1918, כאשר בודיקר, שהיה כעת ויצה-אדמירל, מונה לראש השייטת ה-I של צי הים הפתוח והניף את דגלו על אוניית המערכה הגדולה אוסטפריזלנד. הוא החזיק בתפקיד זה עד תום המלחמה. ב-23/24 באפריל 1918 השתתפה השייטת שלו בגיחה האחרונה אל הים הצפוני של צי הים הפתוח.

באוגוסט 1918 מונה בודיקר למפקד מבצע שוסשטיין, שמטרתו הייתה לכבוש את מסילת הרכבת מורמן בקרליה. בודיקר החל בהכנות לכך ב-12 באוגוסט על ידי פינוי מוקשים בגישה למפרץ פינלנד. הוא עצמו יצא עם הצוות שלו בסיירת הקלה שטרלזונד דרך ליבאו, רוואל, הלסינקי, נארווה והונגרבורג ל-Borkö Sund על מנת לכוון את ההכנות בזמן שהחזיק את אוניות המערכה שלו בקיל בכוננות. עם זאת, המבצע נדחה באופן זמני בשבוע הראשון של ספטמבר בגלל המצב הלא ברור בחזית המזרחית, ובודיקר חזר לווילהלמסהאפן עם השטרלזונד. ב-27 בספטמבר ננטש המבצע סופית.

ב-2 באוקטובר, השייטת הראשונה של בודיקר הייתה מוכנה לקלוט את הצוללות של פלנדריה. ב-3 בנובמבר, לאחר שננטשה פקודת הצי מ-24 באוקטובר 1918, הוביל בודיקר את השייטת לתוך שפך האלבה והיא עגנה ברונסבוטל. ב-6 בנובמבר ערכו מלחים מרד ומועצת חיילים השתלטה על הפיקוד. ב-9 בנובמבר חזרה השייטת לווילהלמסהאפן, שם ראתה את סוף המלחמה ב-11 בנובמבר. ספינות השייטת פורקו מנשקם עד השבוע הרביעי של נובמבר, ופיקוד השייטת פורק ב-27 בנובמבר.

מ-28 בנובמבר 1918 הועמד בודיקר לרשות ראש התחנה הימית של הים הצפוני ומזכיר המדינה של משרד הצי של הרייך, ולאחר מכן שוחרר מתפקידו ב-17 במרץ 1919. לאחר מכן התגורר בודיקר בקאסל עד מותו ב-20 בספטמבר 1944.

קישורים חיצוניים
----------------

ויקישיתוף מדיה וקבצים בנושא **פרידריך בודיקר** בוויקישיתוף
**מרים טל** (כ"ב בסיון תר"ע, 29 ביוני 1910—י' באדר א' תשמ"א, 14 בפברואר 1981) הייתה מבקרת אמנות ישראלית.

ביוגרפיה
--------

מרים טל נולדה בשנת 1910 בסמולנסק, האימפריה הרוסית (כיום רוסיה), בתם של חנה (בת נחמן קרפילוב) וד"ר אברהם רוזנטל. בשנת 1920, אחרי לימודים במוסקבה, החלה ללמוד בגימנסיה בברלין ואחר כך בגימנסיה בבריסל. באותה תקופה הייתה פעילה בתנועת נוער ציונית. בין השנים 1930-1927 בקירוב למדה באוניברסיטה בברלין. הוריה עלו לארץ ישראל כבר בשנת 1924, אולם טל עלתה רק בשנת 1930, כנראה בשל לימודיה.

לאחר עלייתה התגוררה בירושלים ולמדה ספרות עברית באוניברסיטה העברית. לפרנסתה עבדה בתור פקידה ומתרגמת. בשנת 1937 פרסמה רומן בשם "מזייפי החיים" בהוצאת יהושע צ'צ'יק. בשנת 1943 שירתה ב'חיל העזר לנשים' של הצבא הבריטי ובמלחמת העצמאות שירתה חלקית ב'ש"י'. בין השנים 1940–1950 הייתה נשואה לפסל דוד מלכין. בין השנים 1953–1955 שימשה מזכירה בשגרירות ישראל בבריסל. באותה עת למדה תולדות האמנות. בשנת 1964 פרסמה ספר שירים פרי עטה בשם "קו לקו". שימשה מבקרת אמנות בעיתונים כגון "הבוקר", "על המשמר" ו-"ידיעות אחרונות", וכן בכתבי עת כגון "אריאל" ו"גזית". בנוסף אצרה כמה תערוכות ובהן תערוכת היחיד הראשונה של פנחס בורשטיין (מריאן) בשנת 1950 ותערוכה למרדכי מורה בגלריה ספראי (1970).
בשנת 1977 הייתה חברה בוועדת פרס ישראל לאמנות. בפברואר 1982 הוצגה בבית האמנים בירושלים בירושלים תערוכת זיכרון לכבודה.

למרים הייתה בת בשם רמה מלכין. נפטרה בשנות ה-20 לחייה.

מרים טל נפטרה בירושלים בי' באדר א' תשמ"א, 14 בפברואר 1981 ונטמנה בהר המנוחות בירושלים.

לקריאה נוספת
------------

### פעילות ספרותית

* מרים טל, **מזיפי החיים: רומן**, מצפה, תל אביב, תרצ"ז
* מרים טל, **קו לקו: שירים, מעוטרים במגזרות נייר מאת משה רייפר**, עקד, תשכ"ד
* מרים טל, שני שירים, חרות, 15 בינואר 1965
* יצחק רון, ממדף הספרים: "אבק" ו"שירים", חרות, 19 במרץ 1965

קישורים חיצוניים
----------------

* דוד תדהר (עורך), "מרים טל", באנציקלופדיה לחלוצי הישוב ובוניו, כרך ט (1958), עמ' 3345

הערות שוליים
------------

1. ↑  ראו: דני קרוון, יונה פישר ואלישבע כהן - חתני פרס ישראל תשל"ז, דבר, 31 במרץ 1977

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007268860105171
* BnF: cb126865975 (data)
* GND: 1064865267
* ISNI: 0000 0000 7903 9450
* LCCN: n86039516
* NTA: 298139294
* SUDOC: 098444018
* VIAF: 98250998
* WorldCat: lccn-n86039516

 |
**אבו עבדאללה מחמד אבן סעיד אלתמימי** (בערבית: **أبو عبداللة محمد بن سعيد التميمي**) היה רופא ערבי מוסלמי בן המחצית השנייה של המאה העשירית, שהתפרסם בעולם האסלאם. הוא היה יליד ירושלים ובה רכש את השכלתו הרפואית. לאחר שסיים את התמחותו ברמלה, עבר בשנת 980 לערך למצרים, שם התקרב לווזיר יעקוב אבן כלס (930–991), שפעל בשליחותם של הח'ליפים הפאטמיים אבו תמים מעד אל-מועיז ובנו אלעזיז.

חיבוריו
-------

אלתמימי כתב ספרי רפואה רבים, שמחלקם הגדול לא נותר דבר. מקורותיו של אל תמימי היו גם סופרים מהספרות הקלאסית כגלנוס ודיוסקורידס וגם מקורות מימי הביניים. חלק מספריו היו פרי עבודתו העצמית בעזרת מפגש בלתי אמצעי עם צמחי מרפא. כיוון שהוא פעל במרחב הארץ ישראלי הוא תרם רבות להכרת הצומח באזור זה בתקופתו. חלק מחיבורו הידוע "מרשד" (המדריך) נותר בכתבי יד, שטרם פורסמו, וחלקים אחרים מצוטטים על ידי סופרים מאוחרים יותר, כגון הרמב"ם ואבן אלביטאר. אלתמימי התמחה בעיקר בנושא ה"תריאק" ורפואת העיניים שהיו בשימוש בסוריה ובארץ ישראל בתקופה המוסלמית הראשונה (עד 1099).

חיבוריו של אלתמימי הם מן המקורות החשובים ביותר להכרת חומרי המרפא והמזונות שהיו בשימוש האוכלוסייה באזור סוריה-רבתי (א-שאם) בימי הביניים. זאת ועוד, המידע הנמסר בכתביו כולל תחומים רבי עניין: הריאליה, התרבות החומרית, חיי היום-יום של התושבים המקומיים ואמונותיהם. אלתמימי משלב בחיבוריו תיאורים גאוגרפיים וידיעות מקוריות יוצאות דופן על כריית מחצבים, הפקת שמנים ובשמים ומלאכות מסורתיות אחדות שרווחו בקרב התושבים, בעיקר באזור ירושלים-רבתי ואגן ים המלח.

לקריאה נוספת
------------

* זהר עמר וירון סרי, **ארץ-ישראל וסוריה על-פי תיאורו של אלתמימי**, רופא ירושלמי בן המאה העשירית, הוצאת אוניברסיטת בר-אילן, 2004
* זהר עמר, מסורת וראליה בתיאורי רופא ירושלמי מהמאה העשירית, קתדרה, 81, (1996), עמ' 34-23.

קישורים חיצוניים
----------------

* זהר עמר וירון סרי, **ארץ ישראל וסוריה על פי תיאורו של אלתמימי: רופא ירושלים בן המאה העשירית**

הערות שוליים
------------

1. ↑  זהר עמר, מסורת וראליה בתיאורי רופא ירושלמי מהמאה העשירית, **קתדרה** 81, 1996, עמ' 34-23
2. ↑  זהר עמר ואפרים לב, **רופאים ותרופות במאות העשירית עד השמונה עשרה**, תל אביב, תש"ס, עמ' 104.
3. ↑  זהר עמר וירון סרי, **ארץ ישראל וסוריה על פי תיאורו של אלתמימי: רופא ירושלים בן המאה העשירית**, אוניברסיטת בר-אילן, רמת גן, תשס"ד.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007596549105171
* ISNI: 0000 0000 6162 3034
* LCCN: no00027126
* VIAF: 51230073
* WorldCat: lccn-no00027126

 |
**ּפַּאפֶּט ווֹדוּאָה** (בצרפתית: **Papet Vaudois** או פשוט **Papet**) הוא מאכל שמקורו בקנטון וו השווייצרי. הוא מורכב בעיקרו מכרישה ותפוחי אדמה ומלווה בנקניקיות. לעתים קרובות נחשב למאכל הלאומי של וו. לתפוחי האדמה והכרישה יש במקרה אותם צבעים כמו הדגל הקנטוני: לבן וירוק.

מאפיינים
--------

פאפט וודואה מכינים על ידי הרתחת תפוחי אדמה וכרישה יחד, לעתים קרובות עם שמנת ויין לבן. על אף שבדרך כלל מבושלים היטב עד שהמרכיבים משיגים סמיכות נמסה בפה, הכרישה ותפוחי האדמה שומרים על צורותיהם ואינם מעוכים ביחד. גם הנקניקיות מבושלות יחד עם תפוחי האדמה והכרישה. נקניקיית כרוב (צר') שמכילה גם כרוב מבושל או נקניקיות חזיר מעושנות אחרות מהקנטון משמשות בדרך כלל למנה. אלו נקניקיות לבישול ואינן מיועדות לאכילה במצב נא.

היסטוריה
--------

המונח הצרפתי פאפט (papet) נגזר מפאפטה (papette), שפירושו "דייסה" או "נזיד". לא ידוע מתי הוכנה המנה בפעם הראשונה. היא מוגשת לעיתים קרובות ביום העצמאות (שהתרחש לראשונה ב-24 בינואר 1798), אבל המנה כנראה מאוחרת יותר. בשר חזיר היה יקר יחסית עד המאה ה-19, לכן נקניקיית כרוב לא הייתה נפוצה במיוחד. כרישה גם לא נצרכה באופן נרחב, והייתה בעלת מוניטין רע.

פאפט וודואה נכלל ברשימת הרכוש התרבותי של הקנטון כנכס תרבותי בלתי מוחשי. מאז 2009, אגודת הקצבים וו מארגנת את "יום הפאפט וודואה" (Journée du Papet vaudois) ביום השישי הראשון של אוקטובר.

לקריאה נוספת
------------

* המטבח השווייצרי
* רשימת מנות נקניקיות

הערות שוליים
------------

1. ↑  "Papet (cuisine suisse)" (בצרפתית). Gastronomiac.
2. ↑  Michel Beuret (24 בינואר 2013). "Les origines mystérieuses du papet vaudois" [The mysterious origins of Papet Vaudois] (בצרפתית). University of Lausanne. `{{cite web}}`:  (עזרה)
3. ↑  "Papet vaudois" (בצרפתית). Canton of Vaud. נבדק ב-19 בפברואר 2023. `{{cite web}}`:  (עזרה)
4. ↑  "Le papet vaudois et les saucissons vaudois". Betty Bossi. Ce plat convivial et chaleureux fait partie des 70 traditions vaudoises vivantes qui constituent le patrimoine immatériel du canton de Vaud. Le terme papet est un vieux mot du dialecte romand qui désigne une bouillie ou une soupe épaisse.
5. ↑  Collet, Cécile (18 בינואר 2023). "Dites papet!". *24 heures*. Une assiette du fameux plat vert et blanc sera offerte aux passants, en collaboration avec l’Association charcuterie vaudoise IGP et la Fédération vaudoise des producteurs de légumes. `{{cite news}}`:  (עזרה)
משפחת הילפרין, מימין לשמאל. יושבים: האם פנינה הלפרין, האח עוזי אורנן, והאב יחיאל הלפרין. עומדים: דבורה אשת יונתן, יונתן רטוש, האחות מירי דור
**מרים** (**מירי**) **דור** (26 במאי 1910, י"ז באייר תר"ע – 11 באוקטובר 1945) הייתה משוררת וסופרת ילדים עברייה ביישוב.

קורות חיים
----------

נולדה בוורשה ליחיאל היילפרין, מחנך עברי ותומך של חיים ויצמן, ופנינה (לבית הוכברג), גננת עברייה שהשתייכה לפועלי ציון. אחות ליונתן, צבי ועוזיאל. שפת אמה הייתה עברית.

בשנת 1919 עלתה לארץ ישראל עם משפחתה באונייה "רוסלאן". עקב חיפושי פרנסה של אביה נדדה משפחתה בנעוריה בין ירושלים לתל אביב, ומירי למדה בגימנסיה הרצליה בתל אביב, בגימנסיה העברית רחביה בירושלים ובבית-הספר התיכוני למסחר (לימים גימנסיה גאולה בתל אביב). בהיותה בת 16 החלה לחבר שירים, וכעבור כשלוש שנים החלה לפרסמם בכתבי העת הספרותיים "מאזנים" ו"כתובים". ב-1936 נסעה ללימודים בפריז יחד עם חברהּ, לימים בעלה, הזואולוג מנחם דור (קלוגהויפט). היא למדה זואולוגיה ובלשנות. ב-1938 שבה לארץ ישראל והחלה לכתוב סיפורים על בעלי חיים; תחילה למען אחיה הצעיר ממנה ב-13 שנים, עוזיאל (לימים פרופ' עוזי אורנן), ואחר כך לשבועון הילדים "דבר לילדים", שם התפרסמו במדור בשם "בביברו של עולם".

בשנת ה'תש"ג יצא לאור הספר "עולם החי, פרימטים: Primates: קופים וקיפופים", שבכתיבתו ועריכתו השתתפה מירי דור יחד עם בעלה ועם אלכסנדר ברש ודבורה אילון-סירני.

מירי דור נפטרה כתוצאה מסיבוכים בהיריון.

לאחר מותה יצאו לאור סיפוריה בספר "ביברו של עולם" (ה'תש"ח) ושיריה בספר "שולל: צרור שירים" (ה'תש"ט).

דור עסקה גם בתרגום, ותרגמה מסיפורי ז'אן-פול סארטר (יום בבית הסוהר; בחדר; אינטימיות) ואת הספרים "בשלג הקילימאנג'ארו" מאת ארנסט המינגוויי ו"מלך נער" מאת אנדרה ליכטנברגר.

זן הדג שוניתית מירי (*Neopomacentrus miryae*) שאותו זיהו בעלה וג'ראלד אלן (אנ') ב-1977 נקרא על שמה.

משפחתה
------

אחות לאוריאל (לימים המשורר יונתן רטוש), ומאוחר יותר לבלשן צבי רין ולבלשן עוזי אורנן.

אלמנהּ, מנחם דור, נשא לאישה את ידידתה הסופרת והמחנכת רבקה דוידית.

לקריאה נוספת
------------

* זיוה שמיר, אחות רחוקה: מירי דור - המשוררת המודרניסטית הראשונה, סדן ב', אוניברסיטת תל אביב, תשנ"ז, עמ' 241–263.
* זיוה שמיר, "**אמזונה, חתולה בוגדנית ומלכה"**, אתר *מב"ע* (מחקרים בספרות עברית), 5 בספטמבר 2023

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מירי דור** |

* מירי דור, ב"לקסיקון הספרות העברית החדשה"
* כתבי מירי דור בפרויקט בן-יהודה
* מירי היילפרין - דור, באתר "מילים"
* מירי הלפרין - דור, באתר "מילים"
* מרים דור, דבר, 12 באוקטובר 1945
* רשימת הפרסומים של מירי דור, בקטלוג הספרייה הלאומית
* י. ספיבק, מאצטבת הספרים - ביברו של עולם, דבר, 12 באוקטובר 1948
* מירי דור (1910-1945), דף שער בספרייה הלאומית
* אתר למנויים בלבד זיוה שמיר, אמזונה, חתולה בוגדנית ומלכה - מירי דור, האישה הראשונה שחיברה בעברית שירה ארוטית, באתר הארץ, 5 בספטמבר 2023
* זיוה שמיר, על מירי דור, באתר מב"ע - מחקרים בספרות עברית

הערות שוליים
------------

1. ↑  אריה אביצור,שנונית מירי, טבע והארץ 1985, גיליון 3 (עותק באתר סנונית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310321305171
* LCCN: no2007075622
* VIAF: 12088827
* WorldCat: lccn-no2007075622

 |
**קיין רמירז ולסקז** (באנגלית: **Cain Ramirez Velasquez**) הוא מתאבק אמריקאי, המופיע בארגון ההיאבקות WWE ולוחם לחימה משולבת (MMA) לשעבר. הוא פעמיים אלוף לשעבר של ה-UFC בקטגוריית משקל כבד.

ילדות ונערות
------------

קיין ולסקז נולד בסאנגר, קליפורניה וגדל ביומה, אריזונה במהלך ארבע שנותיו בתיכון צבר קיין מאזן של 10–110 בהיאבקות כולל זכייה פעמיים באליפות אריזונה להיאבקות ("5A Arizona Wrestling Championship").

קריירת אמנויות לחימה משולבות
----------------------------

ולסקז החל בקריירת לחימה משולבת (MMA) לאחר סיום לימודיו בקולג' וב-7 באוקטובר 2006 ערך את קרב הבכורה שלו נגד ג'סי פוג'ארייק (Jesse Fujarczyk) במסגרת ארגון StrikeForce (שנקנה 
בשנת 2011 על ידי ה-UFC) קרב אותו ניצח בנוקאאוט בסיבוב הראשון.

קיין ערך את הופעת הבכורה שלו ב-UFC באירוע UFC 83 שנערך ב-19 באפריל 2008 וניצח בקרב בנוקאאוט בסיבוב הראשון. ולסקז המשיך בדומיננטיות שלו ובאירוע UFC 121 שנערך ב-23 באוקטובר 2010 ניצח את אלוף ה-UFC במשקל כבד ברוק לסנר.

במהלך הקרב מול ברוק לסנר ולסקז קרע את מסובבי הכתף פציעה שהשביתה אותו לתקופה ארוכה כאשר הקרב הבא שלו נערך ב-12 בנובמבר 2011, קרב בו הפסיד בנוקאאוט את האליפות לג'וניור דוס סנטוס כעבור דקה ו-4 שניות בסיבוב הראשון.

באירוע UFC 155 שנערך ב-29 בדצמבר 2012 ולסקז נלחם בשנית בג'וניור דוס סנטוס וזכה בשנית באליפות בהחלטה פה אחד של השופטים. מאז שזכה בשנית באליפות ולסקז הגן על האליפות בהצלחה ב-2 קרבות נוספים אותם ניצח בנוקאאוט. ב-13 ביוני 2015 באירוע UFC 188 הפסיד לפאבריציו וארדום ואיבד את תואר האליפות.

בפברואר 2019 הוא הפסיד לפרנסיס נגאנו.

קריירת היאבקות מקצועית
----------------------

### WWE‏ (2019–היום)

באירוע היהלום שבכתר, שנערך ב-31 באוקטובר, ולסקז כשל בניסיונו לזכות באליפות ה-WWE לאחר שהפסיד לברוק לסנר כתוצאה מהכנעה.

קריירת משחק
-----------

ב-2016 שיחק בסרט "קיקבוקסר: הנקמה", סרט המשך לקיקבוקסר משנת 1989, לצד ז'אן-קלוד ואן דאם ודייב בטיסטה. באותה שנה שיחק בסרטו של פיטר בילינגסלי "במנוסה", דרמת פשע בכיכובם של וינס ווהן, היילי סטיינפלד, טראג'י פ. הנסון ואחרים.

חיים אישיים
-----------

ולסקז דובר אנגלית וספרדית. נישא רשמית ב-28 במאי 2011 אף על פי שכבר ב-6 במאי 2009 נולדה בתו.

קישורים חיצוניים
----------------

ויקישיתוף מדיה וקבצים בנושא **קיין ולסקז** בוויקישיתוף
* קיין ולסקז, ברשת החברתית פייסבוק
* קיין ולסקז, ברשת החברתית אקס (טוויטר)
* קיין ולסקז, ברשת החברתית אינסטגרם
* קיין ולסקז, באתר אליפות הלחימה האולטימטיבית (UFC)
* קיין ולסקז, באתר שרדוג

הערות שוליים
------------

1. ↑  Cain Velasquez - Official UFC® Fighter Profile - UFC.com
2. ↑  "Cain Velasquez got married", Fightlinker.com, 2011-05-31
**ג'אפט מנזאמבי טנגנגה** (באנגלית: **Japhet Tanganga**; נולד ב-31 במרץ 1999 בלונדון שבאנגליה) הוא כדורגלן אנגלי המשחק בעמדת הבלם בקבוצת אאוגסבורג.

קריירת מועדונים
---------------

טנגנגה גדל במחלקת הנוער של טוטנהאם הוטספר מהפרמייר ליג. ב-11 בינואר 2020 ערך את הופעת הבכורה שלו בקבוצה הבוגרת של המועדון, בהפסד 1-0 לליברפול במסגרת המחזור ה-22 בליגה לעונת 2019/2020. ב-10 במרץ ערך טנגנגה את הופעת הבכורה שלו בליגת האלופות, בהפסד 3-0 לר.ב. לייפציג במסגרת שלב שמינית הגמר לעונת 2019/2020. בשתי עונותיו הראשונות בקבוצה הבוגרת של המועדון ערך טנגנגה 12 הופעות ליגה.

ב-1 בספטמבר 2023 הושאל לעונה אחת לאאוגסבורג.

קריירה בינלאומית
----------------

טנגנגה היה חלק מסגל נבחרת אנגליה עד גיל 21 בטורניר אליפות אירופה עד גיל 21 בשנת 2021, וערך שתי הופעות בטורניר.

קישורים חיצוניים
----------------

ויקישיתוף מדיה וקבצים בנושא **ג'אפט טנגנגה** בוויקישיתוף
* ג'אפט טנגנגה, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN
**פסאנדה** (באנגלית: **Pasanda**; באורדו: **پسندہ**; בהינדי: **पसन्दा**; ונקרא גם באנגלית: **Parche**; באורדו: **پارچے**; בהינדי: **पारचे**), הוא מאכל פופולרי מתת-היבשת ההודית, בעיקר צפון הודו, רמפור, הידרבאדי ופקיסטן, שמקורו בארוחה שהייתה מוגשת בחצר הקיסרים של האימפריה המוגולית. המילה היא וריאציה למילה ההינדוסטנית "פסאנדה" שמשמעותה "מועדף", המתייחסת לנתחי הבשר האיכותיים המשמשים באופן מסורתי במנה.

מרכיבים והכנה
-------------

פסאנדה הוכנה במקור משוק כבש או עז משוטחת לרצועות, כבושה ומטוגנת בצלחת עם תיבול. בפקיסטן, פסנדאי עשוי בדרך כלל מפילטים של רוסטביף בסיר משוטחים לרצועות. בימינו מכינים פסאנדה גם עם עוף ושרימפס. בכל מקרה, התהליך והמרכיבים נשארים בדרך כלל זהים.

לאחר חיתוך ורידוד הבשר, הוא מונח במרינדה המורכבת מיוגורט, אבקת צ'ילי ומספר רב של תבלינים ותבלינים ומתבלים, הכוללים בדרך כלל כמון, פלפל שחור, הל ושום. לאחר כמה שעות של כבישה, הבשר מונח בסיר עם שאר מרכיבי ה"פסאנדה" עצמה - בצל, כוסברה, צ'ילי ולפעמים קינמון או פלפל שחור - ואז מטגנים את הבשר במשך 30 דקות עד שעה. ניתן לעטר את המנה בעגבניות או שקדים (במקרה זה היא ידועה בשם בדאם פסאנדה). המאכל מוגש לרוב עם אורז לבן או נאן בצד.

היסטוריה
--------

למרות שהמצאתו מיוחסת לחצר המוגולית, ייתכן שהמתכון היה פיתוח של טכניקות בישול קיימות, כאשר שיטת הכנה דומה מתוארת ב- Manasollasa (טקסט בסנסקריט) של המאה ה-12 לספירה.

גרסאות
------

אמנם פסאנדה מוגשת בדרך כלל כמנה בשרית שטוחה, אך ניתן להכין אותה גם בצורת קבב. להדגשת הטעם של המנה ואת הקשר שלה עם השקד ניתן להגיש אותה ברוטב קארי עדין עשוי שמנת, חלב קוקוס או יוגורט ושקדים.

ראו גם
------

* רשימת מנות טלה
* מנות בשר פקיסטניות

הערות שוליים
------------

1. ↑  Beef Fillets (Pasanday) Recipe
2. ↑  "Biryani: Ek Khoj". *www.hindustantimes.com* (באנגלית). 2019-02-02. נבדק ב-2019-02-11.
**יעקב ויידנפלד** (כתיב ביידיש: **וויידענפעלד**; ת"ר, 1840 – כ"א בשבט תרנ"ד, ינואר 1894) היה רבהּ של הרימאיליב שבגליציה.

קורותיו
-------

נולד בסטניסלב שבגליציה לרב אליעזר ויידנפלד, תלמידו של הרב יעקב לורברבוים מליסא ומחסידי החוזה מלובלין ורבי משה יהודה לייב מסאסוב. בצעירותו למד בישיבה המקומית בסטניסלב, בראשות רב העיר הרב משולם יששכר הורוביץ. נישא לרחל, בת הרב שבתי רפופורט, אב"ד דומברובה, צאצאו של רבי שבתי כהן, הש"ך. 

במשך עשרות שנים כיהן כרבה של הרימאיליב. היה מחסידי הוסיאטין. נפטר בשנת תרנ"ד, בגיל 54. התכתב בהלכה עם רבני דורו, בין השאר עם דוד אשתו הרב ישראל הכהן רפפורט.

בנו הרב דוב בריש, שכיהן כרבה של טשיבין, הקים בעירו את ישיבת כוכב מיעקב, על שם אביו. הישיבה חרבה בשואה. לאחר עלותו ארצה הקים הרב מטשיבין את ישיבת כוכב מיעקב בירושלים.

משפחתו
------

בניו: 

* הרב יצחק ויידנפלד, שמילא את מקומו כרבה של הרימאיליב
* הרב נחום ויידנפלד, אב"ד דומברובה
* הרב דב בריש ויידנפלד, רבה של טשיבין

אחת מבנותיו, לאה, נישאה לרב שרגא פייבל טירקל. נכדם הוא השופט יעקב טירקל.

ספרו
----

* כוכב מיעקב – שו"ת

לקריאה נוספת
------------

* אהרן סורסקי, **מרביצי תורה מעולם החסידות**, חלק א, בני ברק, תשמ"ו, עמ' רמו-רעד.

קישורים חיצוניים
----------------

* תשובה הלכתית ממנו בקונטרס "כוכבי אור". אתר היברובוקס.

הערות שוליים
------------

1. ↑  ראו שו"ת מהר"י הכהן ח"א או"ח לט [א].
**אבתיהאג' מוחמד** (באנגלית: **Ibtihaj Muhammad**) (נולדה ב-4 בדצמבר 1985) היא סייפת אולימפית אמריקאית. היא המוסלמית-אמריקאית הראשונה שהתחרתה באולימפיאדה כשהיא לובשת חיג'אב.. באולימפיאדת ריו דה ז'ניירו (2016) זכתה במדליית ארד במסגרת התחרות הקבוצתית, ובכך הפכה לאישה המוסלמית-אמריקאית הראשונה שזכתה במדליה אולימפית. במסגרת התחרות האישית, מוחמד זכתה בסיבוב הראשון, אך הובסה בידי ססיליה ברדר מצרפת.

אבתיהאג' מוחמד נולדה במייפלווד שבניו ג'רזי. מקור משפחתה באפריקה. אביה, יוג'ין מוחמד, הוא גמלאי של משטרת ניו ג'רזי. מוחמד למדה בבית ספר ציבורי במייפלווד, וכשהייתה בת 13 הצטרפה לקבוצת הסיף של בית הספר. בגלל הרקע המוסלמי שלהם, הוריה חיפשו עבורה ענף ספורט שבו תוכל להישאר לבושה מכף ורגל ועד ראש. סיימה תואר ראשון ביחסים בין-לאומיים ובתרבות אפריקה באוניברסיטת דיוק.

קריירה בספורט
-------------

בשנת 2002 הצטרפה מוחמד לקרן פיטר וסטברוק, תוכנית המקדמת את ענף הסיוף ככלי עזר לפיתוח מיומנויות חיים אצל צעירים מאוכלוסיות מוחלשות. היא הוזמנה להתאמן בתוכנית **עלית האתלטים** של קרן וסטברוק בניו יורק. היא חברה באיגוד הסיף הלאומי בארצות הברית החל משנת 2010. נכון ל-2016 היא מדורגת שנייה בארצות הברית ושמינית בדירוג הבין-לאומי. נכון לשנת 2018, מוחמד זכתה בשש מדליות בתחרויות בין-לאומיות.
באולימפיאדת ריו דה ז'ניירו (2016) זכתה במדליית ארד בתחרות הקבוצתית אך לא בתחרות האישית, והמשיכה ליהנות מאהדת הקהל והתקשורת.

פעילויות נוספות
---------------

בשנת 2014 ייסדה מוחמד חברת ביגוד (LOUELLA) שמטרתה להביא ביגוד אופנתי וצנוע לשוק האמריקאי. 

היא משמשת כשגרירת ספורט מטעם מחלקת המדינה של ארצות הברית בתוכנית להעצמת נשים וילדות באמצעות ספורט. היא ביקרה במדינות שונות במטרה לעורר שיח על חשיבותם של חינוך וספורט.

קישורים חיצוניים
----------------

ויקישיתוף מדיה וקבצים בנושא **אבתיהאג' מוחמד** בוויקישיתוף
* אבתיהאג' מוחמד, ברשת החברתית פייסבוק
* אבתיהאג' מוחמד, ברשת החברתית אקס (טוויטר)
* אבתיהאג' מוחמד, ברשת החברתית אינסטגרם
* אבתיהאג' מוחמד, באתר הוועד האולימפי הבין-לאומי
* אבתיהאג' מוחמד, באתר olympedia.org
* אבתיהאג' מוחמד, באתר התאחדות הסיף הבין-לאומית
* פרופיל באתר התאחדות הסיף האמריקאית

הערות שוליים
------------

1. ↑  "סייפת מוסלמית מכוסה היטב", **ESPN.com**.
2. ↑  Hijabi Fencer Wins Bronze Medal with Team USA, aboutislam.net
3. ↑  "סייפת עם כיסוי ראש", **וול סטריט ג'ורנל**, 24.6.2011.
4. ↑  "הבוגרת הזאת מוכנה לקרב האולימפי", דיוק מגזין, 2.6.2016.
5. ↑  "אבתיהאג' מוחמד על החיג'אב,".**BBC.com**, 8.8.2016.
6. ↑  "אבתיהאג' מוחמד סיימה את הסיוף האולימפי", **אינדיפנדט**, 9.8.2016.
7. ↑  אתר התוכנית.

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 1614124828259
* GND: 114768569X
* ISNI: 0000 0004 9566 6162
* LCCN: n2016070296
* NDL: 001348765
* NLK: KAC2020T4428
* VIAF: 419148451593715970001
* WorldCat: lccn-n2016070296

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אבתיהאג' מוחמד"**.
מעמית מרגוליס

פירוש נוסף ערך זה עוסק בתווך בו עוברים אותות תקשורת. אם התכוונתם לתחנה בטלוויזיה, כחלק מתקשורת המונים, ראו ערוץ טלוויזיה.
בתקשורת נתונים, **ערוץ תקשורת** הוא מדיום שנעשה בו שימוש להעברת מידע משולח למקבל על ידי אותות.

ניתן להפריד בין ערוצי תקשורת חוטיים (למשל סיבים אופטיים, כבלים קואקסיאלים) לבין ערוצי תקשורת אלחוטיים (למשל לוויינים) בהם המידע עובר דרך תווך טבעי כמו אוויר או חלל.

הפרדה מקובלת נוספת היא בין ערוצי שידור חד כיווניים לדו כיוונים, וכן בין ערוצי תקשורת מנקודה לנקודה, לערוצי תקשורת בהם מבצעים שידור (Broadcast).

סוגיה עיקרית בערוצי תקשורת היא אמינות השידורים, שנפגעת כתוצאה מרעש.

מידול ערוצי תקשורת
------------------

המטרה במידול ערוץ תקשורת היא היכולת לחזות את מאפייניו, לרבות אמינותו. המידול נעשה באופנים שונים:

* ניתן למדל ערוץ באופן פיזיקלי על ידי חישוב של התהליכים הפיזיקליים שעוברים האותות. לדוגמה, בתקשורת אלחוטית ניתן למדל את הערוץ על ידי חישוב של אופי ההחזרה של אותות מפני השטח של אובייקטים הנמצאים בסביבה. ניתן גם להכניס לחישוב מספרים אקראיים כדי לדמות התערבות חיצונית או רעש אלקטרוני אצל הצד המקבל. מודלים נפוצים הם "ערוץ רעש לבן גאוסי אדטיבי" ו-"ערוץ דעיכות ריילי".
* ניתן למדל ערוץ באופן סטטיסטי. ערוץ התקשורת מיוצג על ידי שלשה של: הקלט {\displaystyle \,i}, הפלט {\displaystyle \,o}, ופונקציית המעבר {\displaystyle \,p(i,o)}. פונקציית המעבר מהווה את ההסתברות שאם המקבל קיבל {\displaystyle \,o}, השולח שלח בדיוק {\displaystyle \,i}.

כמו כן ניתן לשלב בין האופנים הפיזיקלי והסטטיסטי.

כיווניות התקשורת
----------------

תקשורת דו-כיוונית לסירוגין
מבחינת כיוון זרימת המידע, ערוצי תקשורת נחלקים לשלושה סוגים:

תקשורת חד-כיוונית (Simplex)המידע זורם רק בכיוון אחד, מהצד המשדר אל הצד הקולט.
תקשורת כזו מתקיימת בשידורים של תחנת רדיו וערוץ טלוויזיה.
תקשורת דו-כיוונית לסירוגין (Half-Duplex)המידע זורם בשני הכיוונים, אולם לא בו-זמנית - בכל רגע נתון המידע זורם בכיוון אחד בלבד. תקשורת כזו מתקיימת במכשירי קשר, שבהם כדי לשדר על מחזיק המכשיר ללחוץ על כפתור המאפשר לו, ורק לו, לדבר.
תקשורת דו-כיוונית מלאה (Full-Duplex)המידע זורם בשני הכיוונים, גם בו-זמנית. תקשורת כזו מתקיימת במכשיר טלפון ובשיחה פנים אל פנים.

ראו גם
------

* תווך

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ערוץ** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4186649-6

 |
**חבצלות המים** מוזיאון מרמוטן מונה, 1916
**חבצלות המים** (בצרפתית: **Les Nymphéas**, הנימפאות) הם סדרה של כ-250 ציורי שמן מעשי ידי האמן הצרפתי האמפרסיוניסטי קלוד מונה. הציורים מתארים את גן הפרחים שהיה למונה בביתו שבז'יברני.

הציורים מוצגים במוזיאונים בכל רחבי העולם ובהם מוזיאון מארמוטן מונה שבפריז ובמוזיאון המטרופוליטן לאמנות שבניו יורק.

בשנת 1926 הוחלט על הקמת חלל ייעודי להצגת שמונה מהיצירות בפריז. החלל שנבחר הוא מבנה האורנז'רי - חממת גני הטווילרי. במבנה הותקנו שני חדרים אובליים המאפשרים תצוגת התמונות באור טבעי. התערוכה נפתחה לציבור ב-16 במאי 1927, זמן קצר לאחר מותו של מונה.

ב-24 ביוני 2008 נמכרה אחת מתמונות הסדרה בבית המכירות הפומביות כריסטיז שבלונדון בסכום של 41 מיליון ליש"ט.

* חבצלות המים 1926-1920, מוזיאון האורנז'רי**חבצלות המים** 1926-1920, מוזיאון האורנז'רי
* אגם חבצלות המים 1915-1926, המכון לאמנות שישו, נאושימה, קאגווה, יפן**אגם חבצלות המים** 1915-1926, המכון לאמנות שישו, נאושימה, קאגווה, יפן
* חבצלות צהובות 1920, הגלריה הלאומית לונדון**חבצלות צהובות** 1920, הגלריה הלאומית לונדון
* חבצלות מים 1916, מוזיאון מארמוטן מונה**חבצלות מים** 1916, מוזיאון מארמוטן מונה
* חבצלות מים 1916, המוזיאון הלאומי לאמנות מערבית, טוקיו**חבצלות מים** 1916, המוזיאון הלאומי לאמנות מערבית, טוקיו
* חבצלות מים 1908, המוזיאון לאמנות של דאלאס**חבצלות מים** 1908, המוזיאון לאמנות של דאלאס
* אגם חבצלות המים 1908**אגם חבצלות המים** 1908

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מוזיאון האורנז'רי** |

* אתר רשמי של מוזיאון האורנז'רי (בצרפתית)
* סוכנויות הידיעות, "חבצלות המים" שוב פורחות, באתר ynet, 18 במאי 2006

הערות שוליים
------------

1. ↑  מכירת יצירתו של מונה על ידי אוסף לורה הנרי

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb11985277v (data)

 |
**רוסאנו בראצי** (באיטלקית: **Rossano Brazzi**;‏ 18 בספטמבר 1916 – 24 בדצמבר 1994) היה שחקן קולנוע איטלקי.

קורות חיים
----------

הוא נולד בבולוניה ולמד עריכת דין באוניברסיטת סן מרקו בפירנצה. כבר אז הראה עניין בתיאטרון והחל להשתתף בהצגות חובבים. לאחר שסיים את לימודיו עבר לרומא ועבד שם בעריכת דין אך יצר המשחק גבר עליו. הוא הצליח במבחן בד וב-1939 השתתף בסרט "משפטו ומותו של סוקרטס". לאחר זה השתתף בסרטים איטלקיים והפך מפורסם בארצו.

ב-1942 השתתף בסרט "אנו החיים" לפי ספרה של איין ראנד לצידה של אלידה ואלי שהוסרט בשני חלקים: Noi Vivi (אנו החיים) ו-Addio Kira (להתראות קירה).

הוא סירב להופיע בסרטי תעמולה של האיטלקים הפשיסטים והגרמנים ונאלץ לרדת למחתרת. הקריירה שלו הופסקה ולאחר המלחמה התקשה לקבל תפקידים כי אופנת הסרטים הרומנטיים שם חלפה ובמקומם החלה תקופת הנאו-ריאליזם האיטלקי.

בהמלצתו של המפיק דייוויד או סלזניק עבר להוליווד, למד אנגלית והחל להופיע בסרטים. הוא היה גבר נאה ודיבר אנגלית במבטא איטלקי ועד מהרה הודבקה לו התווית של המאהב הלטיני ונאמר עליו שהוא מחליפו של המאהב הגדול רודולף ולנטינו.

הקריירה שלו פרחה והוא הופיע בעשרות סרטים לצד גדולי השחקנים. ב-1954 הופיע בסרט "שלוש מטבעות במזרקה", באותה שנה הופיע גם בסרט "הרוזנת היחפה" לצידם של המפרי בוגרט ואווה גארדנר. ב-1955 הופיע בסרט "חופשה בוונציה" (Summertime) כמאהב הלטיני של קתרין הפבורן. ב-1957 הופיע בסרט "סיפורה של אסתר קוסטלו" לצידה של ג'ואן קרופורד וב"אינטרלוד" לצדה של ג'ון אליסון.

ב-1958 הופיע במחזמר דרום פסיפיק כאמיל דה בוק, אלמן בעל חווה, המגדל את שני ילדיו הקטנים, נעדר בקרב עם היפנים, ולאחר מכן שב בחיים לילדיו ואהובתו. את זמרתו דיבב זמר האופרה ג'ורג'ו טוצי. באותה שנה הופיע גם בסרט "חיוך מסוים" לפי ספרה של פרנסואז סאגאן. ב-1962 הופיע בסרט "הכל אודות אהבה" לצידה של סוזן פלשט.

ב-1968 הופיע בסרט האסונות "מזרחית ליאווה", ובשנת 1969 הופיע בקומדיית הפשע הג'וב האיטלקי.

בראצי גם ביים והפיק מספר סרטים.

הוא מת ברומא בגיל 78 מווירוס שתקף את מערכת העצבים שלו.

קישורים חיצוניים
----------------

ויקישיתוף מדיה וקבצים בנושא **רוסאנו בראצי** בוויקישיתוף
* 

* אתר האינטרנט הרשמי של רוסאנו בראצי

* רוסאנו בראצי, במסד הנתונים הקולנועיים IMDb (באנגלית)

* רוסאנו בראצי, באתר AllMovie (באנגלית)

* רוסאנו בראצי, במסד הנתונים הקולנועיים KinoPoisk (ברוסית)

* רוסאנו בראצי, באתר MusicBrainz (באנגלית)

* רוסאנו בראצי, באתר Discogs (באנגלית)

* רוסאנו בראצי, באתר DNCI
* רוסאנו בראצי - אגדת קולנוע, באתר יוטיוב
* ביוגרפיה של רוסאנו בראצי (באנגלית)
* רוסאנו בראצי, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007427173505171
* BIBSYS: 6082878
* BNE: XX1265519
* BnF: cb13930061z (data)
* CANTIC: a12365749
* CiNii: DA14382823
* GND: 141088087
* ICCU: RAVV092958
* ISNI: 0000 0000 8414 6541
* LCCN: n86041344
* MusicBrainz: 03ffa5fc-5e7e-4e0e-b628-4e462556cc8b
* NKC: pna2010572215
* NLA: 42227045
* NLK: KAC2020L1414
* NTA: 071998713
* SNAC: w6d2325f
* SUDOC: 133486168
* Trove: 1215605
* VIAF: 118327813
* WorldCat: lccn-n86041344

 |
**מוסטפא השלישי** (טורקית **III. Mustafa**; טורקית עות'מאנית **مصطفى ثالث**, ‏ 28 בינואר 1717 – 21 בינואר 1774) היה הסולטאן העשרים-ושישה של האימפריה העות'מאנית, ושלט בה מ-30 באוקטובר 1757 ועד יום מותו. הוא היה בנו של הסולטאן אהמט השלישי ואחיינם של הסולטאנים שקדמו לו עות'מאן השלישי ומהמוט הראשון.

הוא נחשב לסולטאן מתקדם אשר ביקש לחדש את הצבא ואת מנגנון השלטון כדי להתאימם לנורמה אירופית. עם זאת, משימה זו הייתה בגדר הבלתי אפשרי בשל מצבה המדורדר של המדינה ובשל התנגדות טבועה של גורמים שמרניים כמו חיל היניצ'רים ואנשי דת מוסלמים, אשר כל ניסיון לשינוי מרחיק לכת הביאם אל סף מרד. מנגד הוא הצליח לבסס את מעמדם של אנשי צבא זרים כדי שאלו יחלו לקדם רפורמות בחיל הרגלים ובחיל תותחנים, וכן הקים אקדמיות להוראת המדעים.

בשנות שלטונו האחרונות התרחשה המלחמה העות'מאנית-רוסית (1768–1774), אשר החלה בעקבות חדירת קוזקים לשטחי האימפריה. ב-25 בספטמבר 1768 הכריז מוסטפא השלישי מלחמה על הרוסים בה ניצבו לצד העות'מאנים גורמי אופוזיציה פולנים, ואילו אנגליה צידדה ברוסיה. יוון ולאחר מכן מצרים וסוריה מרדו כנגד השלטון העות'מאני ונעזרו בעובדה כי הצי הרוסי השמיד כמעט לחלוטין את הצי העות'מאני. ב-21 ביולי 1774, זמן קצר לאחר מותו של מוסטפא השלישי, חתם יורשו אבדילהמיט הראשון על הסכם בקוצ'וק קאינרג'י. על פי תנאי ההסכם ניתנה לחצי האי קרים אוטונומיה מן השלטון הטורקי, לרוסיה שולמו פיצויים בסכום של 4.5 מיליון רובל והיא זכתה בשני נמלי מפתח שאיפשרו לה גישה ישירה אל הים השחור.

קישורים חיצוניים
----------------

ויקישיתוף מדיה וקבצים בנושא **מוסטפא השלישי** בוויקישיתוף
* מוסטפא השלישי, באתר אנציקלופדיה בריטניקה (באנגלית)

| **הסולטאנים העות'מאנים (1922-1299)** |
| --- |
| 

|  |  |
| --- | --- |
| עות'מאן הראשון • אורהן הראשון • מוראט הראשון • באיזיט הראשון • מהמט הראשון • מוראט השני • מהמט השני • באיזיט השני • סלים הראשון • סולימאן הראשון • סלים השני • מוראט השלישי • מהמט השלישי • אהמט הראשון • מוסטפא הראשון • עות'מאן השני • מוראט הרביעי • איברהים הראשון • מהמט הרביעי • סולימאן השני • אהמט השני • מוסטפא השני • אהמט השלישי • מהמוט הראשון • עות'מאן השלישי • מוסטפא השלישי • אבדילהמיט הראשון • סלים השלישי • מוסטפא הרביעי • מהמוט השני • אבדילמג'יט הראשון • אבדילאזיז • מוראט החמישי • עבדול חמיד השני • מהמט החמישי • מהמט השישי • אבדילמג'יט השני |  |

 |

|  |  |  |
| --- | --- | --- |
| **הקודם**:**עות'מאן השלישי** | **שליטי האימפריה העות'מאנית** 1757–1774 | **הבא**:**אבדילהמיט הראשון** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1023827859
* ISNI: 0000 0003 7133 3286
* NLP: a0000002023923
* NTA: 262916193
* SUDOC: 189252235
* VIAF: 250919663
* WorldCat: viaf-250919663

 |
**אבן על כל מיל** הוא סרט קולנוע ישראלי משנת 1955 שביים אריה להולה.

עלילה
-----

דני, נהג משאית במקצועו, מוכן לעשות הכל על מנת להרוויח כסף ולקנות את המשאית המשופצת שמחכה לו במוסך בחיפה, אך כמה שהוא לא יטרח, הוא לא מצליח לאסוף מספיק כסף. ניסיונותיה של אנה, אשתו, לעקור מתוכו את ה"דיבוק" למשאית הזאת אינם עולים יפה. בסופו של דבר המשאית מושגת וחלום חייו של דני מתגשם. מיכאל, פעיל בארגון "ההגנה" דורש מדני את המשאית. הוא זקוק לה לצרכים לאומיים, הימים הם ימי הדמדומים של השלטון המנדטורי ומיכאל עומד בראש קבוצת אנשי מחתרת.

הפקה
----

את התסריט כתבו חיים חפר ואריה להולה, שגם ביים את הסרט. היה זה סרט העלילה ראשון של להולה באורך מלא.

התקציב להפקה (200,000 לירות) הגיע מהמשקיעים הפרטיים: יקותיאל פדרמן, שאול גוסקינד וגוסטב שטיינמץ ומן הקיבוץ המאוחד, שהקים לשם כך את חברת ההפקות "שדות".
לתפקיד רעייתו של דני לוהקה השחקנית הצרפתייה סופי לקלר.
בתחילת 1954 החלו הצילומים (הצלם היה יעקב יונילוביץ'). בסוף מאי 1954 הוכרז על סיום הצילומים.
העריכה הייתה אמורה להתבצע בפריז ולהסתיים בתוך חודשיים. להולה יצא לפריז ושב באוקטובר, אולם הסרט עוד לא היה גמור. 
עריכת הסרט הושלמה במעבדות "ליאנו-פילם" בצרפת והעותק הגמור היחיד הגיע לישראל בתחילת ינואר 1955.

הסרט הוקרן לראשונה ביוני 1955 בערב הפתיחה של פסטיבל הסרטים הארצי בחיפה ונקטל על ידי המבקרים. בו ביום הוחלט להוריד את הסרט מן האקרנים והוא לא הופץ מסחרית עד היום. מפיקי הסרט הפסידו כסף רב (פדרמן הפסיד 140 אלף דולר - סכום עתק בעת ההיא) והכריזו על פשיטת רגל. הסרט אבד במשרדי ההוצאה לפועל.

במשך כ-10 שנים ניסו הנושים, ללא הצלחה, למכור קטעים מהסרט ולשלב אותם בסרטים חדשים.

בשנת 2017 נמצאו מספר גלילים מן הסרט. הם עברו דיגיטציה ונשמרו בארכיון הסרטים הישראלי.

שחקנים
------

* יוסף ידין - דני, התפקיד הראשי
* בומבה צור
* נתן כוגן
* אריה אליאס - בתפקיד העולה מעיראק
* אורנה פורת
* חנה מרון
* חיה הררית
* סופי לקלר
* גרשון פלוטקין
* אלישבע מיכאלי
* זלמן לביוש
* יצחק בן-יעקב
* מרגלית עובד
* הירש ברלינסקי
* זיוה רודן-שפיר
* שייקה אופיר - בתפקיד עולה חדש, ניצול שואה מצרפת

קישורים חיצוניים
----------------

* "אבן על כל מיל", באתר ספר הקולנוע הישראלי
* "אבן על כל מיל", באתר אידיבי
* "אבן על כל מיל", במיזם "אישים" לתיעוד היצירה הישראלית
**סרחיו רגילון רודריגז** (באנגלית: **Sergio Reguilón Rodríguez**; נולד ב-16 בדצמבר 1996) הוא כדורגלן ספרדי, המשחק בעמדת המגן בברנטפורד ובנבחרת ספרד.

קריירת מועדונים
---------------

### ריאל מדריד

רגילון הצטרף לריאל מדריד בשנת 2005, בגיל שמונה. ב-5 באוגוסט 2015, הושאל לראשונה על מנת לצבור דקות משחק ב-UD לוגרונייס מהליגה הספרדית השלישית בכדורגל.

את הופעת הבכורה שלו ב-UD לוגרונייס ערך ב-23 באוגוסט 2015, כששיחק בשבע הדקות האחרונות בניצחון הביתי 3–0 מול קומפוסטלה. ב-16 בינואר 2016, לאחר שכמעט לא שיחק בלוגרונייס, שב רגילון למדריד ושיחק בקבוצת המילואים של המועדון, בליגה השלישית. ב-23 באוגוסט 2016 חזר רגילון ל-UD לוגרונייס בעסקת השאלה נוספת לעונה אחת. הוא כבש שמונה שערים במהלך עונה זו, כולל משחק בו כבש ארבעה שערים ב-2 באוקטובר 2016, בניצחון 5–3 על אתלטיק בילבאו ב'. עם חזרתו לקסטיליה, הפך רגילון לשחקן הרכב קבוע. ב-25 באוגוסט 2018 הועלה לסגל הקבוצה הבכירה של ריאל מדריד תחת המאמן יולן לופטגי, וערך את הופעת הבכורה ב-2 באוקטובר 2018, בהפסד 0–1 של ריאל במסגרת ליגת האלופות לצסק"א מוסקבה. רגילון ערך את הופעת הבכורה שלו בליגה ב-3 בנובמבר, בניצחון 0–2 על ריאל ואיאדוליד.

סביליה
------

ב-5 ביולי 2019 עבר רגילון בהשאלה לסביליה עד סוף עונת 2019/2020.

הוא ערך את הופעת הבכורה שלו בלה ליגה ב-18 באוגוסט נגד אספניול. בסך הכל כבש שני שערים ב-31 הופעות.

טוטנהאם הוטספר
--------------

ב-19 בספטמבר 2020 עבר רגילון לטוטנהאם הוטספר בחוזה לחמש שנים.

רגילון ערך את הופעת הבכורה שלו ב-29 בספטמבר 2020 נגד צ'לסי, במסגרת גביע הפוטבול ליג. את הופעת הבכורה שלו בפרמייר ליג ערך ב-4 באוקטובר, בניצחון קבוצתו 1–6 על מנצ'סטר יונייטד. ב-21 בנובמבר 2021 כבש שער בכורה בניצחון קבוצתו 1–2 על לידס יונייטד.

ב-30 באוגוסט 2022 הושאל לאתלטיקו מדריד.

ב-1 בספטמבר 2023 הושאל למנצ'סטר יונייטד.

קריירה בינלאומית
----------------

לרגילון הופעה אחת במדי נבחרת ספרד עד גיל 21. ב-6 בספטמבר 2020 ערך את הופעת הבכורה שלו במדי נבחרת ספרד הבוגרת בניצחון של ספרד 0–4 על אוקראינה במסגרת ליגת האומות.

תארים
-----

### קבוצתיים

#### ריאל מדריד

* גביע העולם למועדונים: 2018

#### סביליה

* הליגה האירופית: 2019/2020

### אישיים

* נבחרת העונה בליגה האירופית: 2019/2020

קישורים חיצוניים
----------------

ויקישיתוף מדיה וקבצים בנושא **סרחיו רגילון** בוויקישיתוף
* סרחיו רגילון, ברשת החברתית אקס (טוויטר)
* סרחיו רגילון, ברשת החברתית אינסטגרם
* סרחיו רגילון, ברשת החברתית טיקטוק
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  El sueño cumplido de Sergio Reguilón, abc, ‏6 באוגוסט 2015 (בספרדית)
2. ↑  El joven Sergio Reguilón llega al UD Logroñés, Rioja2.com, ‏5 באוגוסט 2015 (בספרדית)
3. ↑  SERGIO REGUILÓN JOINS ON LOAN FROM REAL MADRID, sevillafc.es (באנגלית)
4. ↑  Reguilón completes transfer, Tottenham Hotspur (באנגלית)
**גמר הליגה האירופית 2024** צפוי להיות המשחק האחרון לעונת 2023/2024 בליגה האירופית העונה ה-53 במפעל הכדורגל האירופאי למועדונים השני בחשיבותו המאורגן על ידי אופ"א, וה-15 מאז שונה שמו של המפעל מ"גביע אופ"א" לשמו הנוכחי "הליגה האירופית". המשחק צפוי להיערך באצטדיון אביבה בדבלין, אירלנד ב-22 במאי 2024.

המנצחת בגמר, תתמודד על תואר הסופר קאפ האירופי לשנת 2024 מול המנצחת בגמר ליגת האלופות 2024. כמו כן היא תזכה במקום בשלב הליגה בעונת 2024/2025 בליגת האלופות במידה ולא תעפיל אליו במסגרת הליגה המקומית שלה. שם היא תשובץ בדרג הראשון.

האצטדיון המארח
--------------

זה יהיה גמר הליגה האירופית השני שיערך באצטדיון אביבה לאחר שהאצטדיון אירח גם את גמר הליגה האירופית בשנת 2011.

### תהליך הבחירה

ב-16 ביולי 2021 הוועד הפועל של אופ"א הודיע כי עקב ביטול זכויות האירוח של אירלנד את משחקי יורו 2020 בעקבות פרוץ מגפת הקורונה ודחיית המשחקים שהיו אמורים להתקיים בחלקם באצטדיון אביבה. גמר 2024 של הליגה האירופית יתקיים בדבלין כחלק מהסכם פשרה להכרה במאמצים ובהשקעה הכספית שנעשו על ידי אירלנד בכדי לארח את יורו 2020.

ראו גם
------

* עונת 2023/2024 בליגה האירופית
* גמר ליגת האלופות 2024
* גמר הקונפרנס ליג 2024

הערות שוליים
------------

1. 1 2  UEFA.com, Venues appointed for club competition finals | Inside UEFA, UEFA.com, ‏2021-07-16 (באנגלית)

| משחקי גמר גביע אופ"א והליגה האירופית |
| --- |
| גביע אופ"א | 

|  |  |
| --- | --- |
| שיטת בית-חוץ | 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 • 1993 • 1994 • 1995 • 1996 • 1997 |
| שיטת משחק בודד | 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 |

 |
| הליגה האירופית | 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 • 2024 |